**ЗАКОН**

**О ИЗМЈЕНАМА И ДОПУНАМА ЗАКОНА О КОНЦЕСИЈАМА**

Члан 1.

У Закону о концесијама („Службени гласник Републике Српске“, број 59/13) у члану 6. у ставу 1. тачка л) мијења се и гласи:

„л) дјелатност управљања отпадом;“.

У тачки њ) брише се ријеч: „и“ и додаје се тачка са запетом.

У тачки о) додаје се тачка са запетом, а послије тачке о) нова тачка п) која гласи:

„п) обављање дјелатности у заштићеним подручјима као заштићеним природним добрима, те право на изградњу и коришћење објеката потребних за обављање тих дјелатности у складу са посебним прописима.“

Члан 2.

Послије члана 28. додаје се наслов новог одјељка 1. који гласи: „1. Концесионе накнаде и гаранције“.

Члан 3.

У члану 29. у ставу 1. послије ријечи: „утврђен“ додају се ријечи: „овим законом и“.

Члан 4.

Послије члана 30. додаје се: наслов новог пододјељка 1.1 који гласи: „1.1 Концесионе накнаде у области електроенергетике, енергената, рударства и геологије“ и нови чл. 30а, 30б, 30в, 30г. и 30д; наслов новог пододјељка 1.2 који гласи: „1.2 Концесионе накнаде у области трговине, туризма и угоститељства“ и нови члан 30ђ; наслов новог пододјељка 1.3. који гласи: „1.3 Концесионе накнаде у области саобраћаја и веза“и нови члан 30е; наслов новог пододјељка 1.4 који гласи: „1.4 Концесионе накнаде у области пољопривреде, шумарства и водопривреде“ и нови чл. 30ж, 30з, 30и, 30ј. и 30к. и наслов новог пододјељка 1.5 који гласи: „1.5 Концесионе накнаде у области комуналних дјелатности, управљања отпадoм и обављања дјелатности у заштићеним подручјима“ и нови чл. 30л, 30љ, 30м. и 30н, који гласе:

„**1.1 Концесионе накнаде у области електроенергетике, енергената, рударства и геологије**

Члан 30а.

(1) Концесиона накнада за уступљено право у области електроенергетике, енергената, рударства и геологије утврђује се процентуално од вриједности планиране инвестиције концесионара у распону од 0,5% до 5%.

(2) Изузетно од става 1. овог члана, концесиона накнада за уступљено право за предузећа која производе електричну енергију у раније изграђеним објектима израчунава се процентуално од годишњег прихода оствареног производњом електричне енергије за претходну пословну годину и то:

а) за хидроелектране 0,5%,

б) за термоелектране 0,2%.

(3) За преостали радни вијек енергетских објекaта у којима се производи електрична енергија, јавна предузећа дужна су закључити уговоре о концесији до 31. марта 2018. године, у складу са овим законом.

Члан 30б.

(1) Концесиона накнада за коришћење електроенергетских објеката износи:

а) за хидроелектране, вјетроелектране и соларне електране 0,0055 КМ по произведеном киловат-сату (kWh) електричне енергије на званичном обрачунском мјесту примопредаје електричне енергије,

б) за термоелектране 0,0033 КМ по произведеном киловат-сату (kWh) електричне енергије на званичном обрачунском мјесту примопредаје електричне енергије.

(2) Концесионаре, произвођаче електричне енергије у хидроелектранама и термоелектранама који до ступања на снагу овог закона имају закључене уговоре о концесији за изградњу и коришћење електроенергетских објеката, концендент ће, у року од 90 дана од дана ступања на снагу овог закона, позвати да приступе склапању анекса уговора о концесијама ради усклађивања његових одредаба са овим законом.

Члан 30в.

Концесиона накнада за коришћење предмета концесије у области енергената износи од 2,7% до 4% од годишњег прихода оствареног обављањем концесионе дјелатности.

Члан 30г.

Концесиона накнада за коришћење предмета концесије у области рударства утврђује се у распону:

а) за металичне минералне сировине, угљиководонике, природне гасове, радиоактивне минералне сировине, архитектонско-грађевински камен и геотермалне ресурсе од 3,6% до 5% од годишњег прихода оствареног обављањем концесионе дјелатности,

б) за остале минералне сировине од 0,3 КМ до 3 КМ по јединици мјере.

Члан 30д.

(1) Концесионар који у свом саставу има рудник и термоелектрану концесиону накнаду за количине угља које користи за производњу електричне енергије у термоелектрани, не обрачунава и не плаћа посебно, него је концесионар плаћа у оквиру концесионе накнаде из члана 30б. став 1. тачка б) овог закона.

(2) Ако концесионар из става 1. овог члана, у оквиру концесионе дјелатности, врши експлоатацију угља ради продаје трећим лицима, плаћа концесиону накнаду у складу са одредбом члана 30г. став 1. тачка б) овог закона.

**1.2 Концесионе накнаде у области трговине, туризма и угоститељства**

Члан 30ђ.

(1) Концесиона накнада за уступљено право у области трговине, туризма и угоститељства утврђује се процентуално од вриједности планиране инвестиције концесионара у распону од 0,5% до 5%.

(2) Концесиона накнада за коришћење концесије у области трговине, туризма и угоститељства утврђује се у распону од 2% до 5% од годишњег прихода оствареног обављањем концесионе дјелатности.

* 1. **Концесионе накнаде у области саобраћаја и веза**

Члан 30е.

(1) Концесиона накнада за уступљено право у области саобраћаја и веза утврђује се процентуално од вриједности планиране инвестиције концесионара у распону од 1,5% до 5%.

(2) Концесиона накнада за коришћење концесије у области саобраћаја и веза утврђује се у износу од 5% од годишњег прихода оствареног обављањем концесионе дјелатности.

**1.4 Концесионе накнаде у области пољопривреде, шумарства и водопривреде**

Члан 30ж.

(1) Концесиона накнада за уступљено право и концесиона накнада за коришћење пољопривредног земљишта обрачунава се по јединици мјере у конвертибилним маркама по хектару површине (КМ/ha).

(2) Износ концесионе накнаде из става 1. овог члана утврђује се на основу сљедећих критеријума: вриједности катастарских класа земљишта на одређеном подручју гдје се пољопривредно земљиште налази, степена развијености јединица локалне самоуправе, врсте пољопривредне производње и дужине трајања концесионог периода.

Члан 30з.

(1) Износ концесионе накнаде за уступљено право по једном хектару пољопривредног земљишта утврђује се у распону од 6 КМ/ha до 75 КМ/ha.

(2) Износ концесионе накнаде за коришћење по једном хектару пољопривредног земљишта утврђује се у распону од 39 КМ/ha до 300 КМ/ha.

(3) Износ концесионе накнаде из ст. 1. и 2. овог члана не може бити мањи од износа утврђеног у складу са критеријумима из члана 30ж. став 2. овог закона, а може бити већи у случају да понуђач сам понуди већу накнаду од накнаде приказане у јавном позиву за додјелу концесије.

Члан 30и.

(1) Концесиона накнада за уступљено право у области риболова утврђује се процентуално од вриједности планиране инвестиције концесионара у распону од 0,3% до 5%.

(2) Концесиона накнада за коришћење концесије у области риболова утврђује се у распону од 2% до 4,5% од годишњег прихода оствареног обављањем концесионе дјелатности.

Члан 30ј.

(1) Концесиона накнада за уступљено право у области ловства утврђује се на основу коефицијента корекције према вриједности планиране инвестиције из студије оправданости, а која је минимално 200.000 КМ.

(2) Коефицијент корекције из став 1. овог члана је:

а) 0,05 за вриједност планиране инвестиције од 200.000 КМ до 499.999 КМ,

б) 0,02 за вриједности планиране инвестиције од 500.000 КМ и више.

(3) Концесиона накнада за коришћење концесије обрачунава се за планирани одстрел дивљачи који произлази из годишњег плана коришћења привредног ловишта или из привременог годишњег плана коришћења привредног ловишта за текућу ловну годину и утврђује се за једну годину трајања концесије.

(4) Годишња концесиона накнада из став 3. овог члана износи 15% од укупне вриједности дивљачи планиране за одстрел у годишњем или у привременом годишњем плану коришћења ловишта за текућу ловну годину, а чија је појединачна вриједност утврђена прописом о цјеновнику одстрела, коришћења дивљачи и услуга у ловишту.

Члан 30к.

1. Концесиона накнада за уступљено право на јавном водном добру обрачунава се у износу од 0,5% од вриједности планиране инвестиције.

(2) Концесиона накнада за коришћење јавног водног добра:

а) за коришћење воде за технолошки процес у обављању привредних дјелатности и коришћење питке воде за флаширање намијењене за конзумацију, тј. паковање воде и коришћење за комерцијалне сврхе, односно за производњу безалкохолних пића и других производа, као и за вађење материјала из водотока, накнада износи 50% од износа водне накнаде, утврђене прописом којим се уређује начин, поступак и рокови обрачунавања и плаћања и одгађања плаћања посебних водних накнада, као и прописом којим се  уређују стопе посебних водних накнада, на основу утврђене потрошње воде и утврђене количине извађеног материјала из водотока према програму уређења водотока,

б) за коришћење воде и водног земљишта за производњу рибе и обављање других привредних дјелатности накнада износи 2,2% укупног годишњег прихода оствареног коришћењем предмета концесије.

**1.5 Концесионе накнаде у области комуналних дјелатности, управљања отпадoм и обављања дјелатности у заштићеним подручјима**

Члан 30л.

(1) Концесиона накнада за уступљено право у области комуналних дјелатности, осим водоснабдијевања становништва, као и за уступљено право за изградњу, одржавање и коришћење или реконструкцију и модернизацију комуналних објеката, утврђује се процентуално од вриједности планиране инвестиције концесионара у распону од 2% до 5%.

(2) Концесиона накнада за коришћење концесије у области комуналних дјелатности, осим водоснабдијевања становништва, као и за коришћење концесије за изградњу, одржавање и коришћење или реконструкцију и модернизацију комуналних објеката, утврђује се у распону од 4% до 8% од годишњег прихода оствареног обављањем концесионе дјелатности.

Члан 30љ.

(1) Концесиона накнада за уступљено право у области дјелатности управљања отпадом утврђује се процентуално од вриједности планиране инвестиције концесионара у распону од 2% до 5%.

(2) Концесиона накнада за коришћење концесије у области управљања отпадом утврђује се у распону од 4% до 8% од годишњег прихода оствареног обављањем концесионе дјелатности.

Члан 30м.

(1) Концесиона накнада за уступљено право за обављање дјелатности у заштићеним подручјима као заштићеним природним добрима, те право на изградњу и коришћење објеката потребних за обављање тих дјелатности утврђује се процентуално од вриједности планиране инвестиције концесионара у распону од 4% до 6%.

(2) Концесиона накнада за коришћење концесије за обављање дјелатности у заштићеним подручјима као заштићеним природним добрима, те право на изградњу и коришћење објеката потребних за обављање тих дјелатности утврђује се у распону од 5% до 8% од годишњег прихода оствареног обављањем концесионе дјелатности.

Члан 30н.

Надлежна министарства за предметне концесије наведене у Глави V одјељак 1. пододјељци од 1.1 до 1.5 овог закона обавезна су да у року од 60 дана од дана ступања на снагу овог закона донесу правилнике о критеријумима за одређивање висине концесионе накнаде и висине гаранција, као и о начину расподјеле концесионе накнаде за коришћење, уколико се концесиона дјелатност обавља на територији више јединица локалне смоуправе.“

Члан 5.

Послије члана 31. додаје се наслов новог одјељка 2. који гласи: „2. Расподјела концесионе накнаде“.

Члан 6.

У члану 32. послије става 2. додају се нови ст. 3. и 4. који гласе:

„(3) Изузетно од става 2. овог члана, концесиона накнада за коришћење електроенергетских објеката из члана 30б. став 1. овог закона дијели се између буџета Републике и буџета јединице локалне самоуправе на чијој територији се обавља концесиона дјелатност, у размјери 5 : 95.

(4) Електроенергетски субјекти из става 3. овог члана дужни су да јединице локалне самоуправе обавјештавају о извршеној уплати концесионе накнаде за коришћење, у буџет Републике.“

Досадашњи став 3. постаје став 5.

Досадашњи став. 4. који постаје став. 6 мијења се и гласи:

„(6) Средства од концесионе накнаде која директно или индиректно након дијељења у сразмајери из ст.  2. и 3. овог члана представљају приход буџета јединице локалне самоуправе воде се на посебном рачуну и користе се за:

1. изградњу и санацију примарних и инфраструктурних објеката (водовод, канализација, топловод, локални путеви  и друго) који су у функцији привредног развоја и запошљавања, у проценту од најмање 30% од укупних средстава која се уплате по овом основу и
2. изградњу нових привредних капацитета или проширење постојећих, укључујући и стимулативно кредитирање“.

Послије досадашњег става 4. који постаје став 6. додаје се нови став 7. који гласи:

            „ (7) Средства из става 6. овог члана не могу се користити за плате и друга лична примања запослених у административној служби, функционера и одборника у јединицама локалне самоуправе, нити за плате и друга лична примања корисника буџета јединице локалне самоуправе.“

У досадашњем ставу 5. који постаје став 8. број: „4“ замјењује се бројем: „6“.

Члан 7.

Послије члана 32. додаје се нови члан 32а, који гласи:

„Члан 32а.

(1) Ако су електроенергетски објекти из члана 30б. став 1. овог закона изграђени на територији више јединица локалне самоуправе, концесиона накнада за коришћење плаћа се сразмјерно површини заузетог земљишта.

(2) Под заузетим земљиштем сматра се земљиште на којем су изграђени објекти који су у функцији обављања концесионе дјелатности, укључујући и експроприсано а неизграђено земљиште.

(3) Површину заузетог земљишта из става 2. овог члана утврђују електроенергетски субјекти у сарадњи са републичком управом надлежном за имовинско-правне послове, у складу са пројектном документацијом.“

Члан 8.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-95/18 ПРЕДСЈЕДНИК

Датум: 8. фебруар 2018. године НАРОДНЕ СКУПШТИНЕ

***Недељко Чубриловић***